Kigonigoni ni kata ya Wilaya ya Mwanga iliyopo karibu na mpaka wa Kenya katika Mkoa wa Kilimanjaro, Tanzania. Wakati wa sensa iliyofanyika mwaka wa 2012, kata ilikuwa na wakazi wapatao 2,610 walioishi humo. Aidha Kigonigoni ndiyo makao makuu ya tarafa ya Jipendea. Ndiyo kata yenye shule ya Advanced Level kwa upande wa tambarare ya mashariki. Kata ina vijiji vinne, ambavyo ni: Kigonigoni, Butu, Kwakihindi na Ruru. Shughuli kubwa za wakazi wa kata hii ni kilimo, ufugaji na uvuvi ndani ya Ziwa Jipe. Kijiji ambacho wananchi wake wanajishughulisha na uvuvi kwa asilimia 90 ni kijiji cha Ruru. Kabila kubwa linalopatikana katika kata hii ni Wapare. Yapo makabila mengine kama Wakamba na Wachaga ingawa makabila hayo ni kama yamemezwa na Wapare. Wakazi wengi ni wafuasi wa dini ya Uislamu na ya Ukristo. Watu wake hupendelea mlo wa ugali kwa samaki mara nyingi pamoja na makande, kutembeleana wakati wa sikukuu za kidini, Kushirikiana shughuli za msiba au ugonjwa. Michezo kwao ni mpira wa miguu hasa kwa walio vijana zaidi. Upande wa mashariki kata hii inapakana na nchi ya Kenya, mwambao wa ziwa Jipe. Upande wa magharibi inapakana na safu ya milima ya Upare (Usangi).